গত রাত কেটেছে প্রিয়ক ভাইদের বাড়িতে। অফিস শেষ করেই ঢাকা থেকে বাসে চেপে শাওন আর আমি সোজা জৈনাবাজার। পরদিন শনিবার। অফিস নেই। ইচ্ছামতো আড্ডা দেওয়া আর ছবি তোলা যাবে প্রিয়কের সঙ্গে। আন্টির অসাধারণ রান্নায় ভূরিভোজ হলো রাতে। এসবের মধ্যেই ছবি নিয়ে আলোচনা চলল। প্রিয়ক ল্যাপটপে নিজের তোলা ছবি দেখালেন। আমরাও দেখালাম। সব কিছু নিয়ে চুলচেরা বিশ্লেষণ চলল। কোনটা কোন ফ্রেমে বা কোন আলোতে কিভাবে তুললে আরো ভালো হতে পারত সেই নিয়ে যেন তর্কবিতর্কের শেষ নেই। এক ফাঁকে এসে ঘুরে গেল ছোট্ট প্রিয়ন্ময়ী, প্রিয়কের একমাত্র কন্যা।